# Gouel ar Zakramant

| ◄ Sul ann Dreindet | Gouel ar Zakramant | Gouel ar Galoun-Zakr ► |
Enan deiz-ze Jezuz a lavaraz d’ar Iuzevien a ioa enn dro d’ezhan : Va c’horf zo e guirionez eur vagadurez, ha va goad zo e guirionez eunn evaj. Neb a zebr va c’horf hag a ev va goad a jomm ennhon, ha me ennhan. Evel ma’z oun digaset gant ann Tad a zo beo, ha ma vevan me dre ann Tad, evel-se ive neb am debro a vevo dreizhon. Hema eo ar bara diskennet euz ann env. N’eo ket henvel ouz ar mân debret gant ho tadou, ha ne viraz ket outho da vervel. Neb a zebr ar bara-ma a vevo da virviken.
Ar iaou Gambr-lid a zo, dreist ar re all, deiz sakramant ann Aoter ; rak, neuze eo, evit ar vech kenta, e chenchaz Jezuz ar bara hag ar guin enn he gorf hag enn he c’hoad santel, hag e roaz d’he ebestel ha d’ann holl veleien var ho lerc’h ar c'halloud d’ober ar memez burzud. Mes, o velet ken tost d’ezho ar skeud euz Pasion ha Maro ho Zalver, ar gristenien ne c’hellont, d’ar mare-ze, nag en em laouenaat aoualc’h, na kana, ec’hiz m’eo deread, meuleudi ha bennoz da Zoue. Falvezet eo eta d’ann Iliz merka eur gouel all evit he drugarekaat euz ar garantez a ra d’ezhan chom ganeomp hed ann holl amzer, hag ar gouel-ze enn henor d’ar zakramant a bado eur zizun penn-da-benn.
Evit sklerijenna hor spered ha tomma hor c’haloun e rear d’eomp lenn hirio, evel d’ar iaou Gambr-lid, ar gentel a zo displeget ennhi gant sant Paol kement a reaz Jezuz er goan diveza, hag en deuz desket, emezhan, nann gant ann ebestel pe testou all, mes gant Doue he unan. Ego enim accepi a Domino quod et tradidi vobis, etc. (I Cor. xi, 23). Goude-ze c’hoaz ann Aviel a ziskuill e berr gomzou peger braz vad a ra d’eomp ar bara-ze a zo korf Jezuz-Krist.
Marteze oc’h euz avi ouz ann dud a veve enn amzer Hor Zalver, a glevaz he genteliou hag a velaz ar burzudou great ganthan e kement leac’h ma tremene ; ha ma c’houfec’h ec’h en em ziskuez enn eur c’horn pe gorn euz ar bed o pe c’hoant mont beteg enehan, ec’hiz ma’z a kalz kristenien da Lourd ha da blasou all brudet dre ar grasou dibab a ro ennho ar Verc’hez pe ar Zent. Ne zelfec’h nag ouz mizou nag ouz skuizder. Mes, aze a dost d’ehoc’h, kuzet dindan spesou pe henveledigez ar bara, aze er zakramant ema Jezuz, ann hini a roe guechall iec’hed d’ar glanvourien ha buez d’ar re varo. He lagad karantezuz zo o para varnoc’h ; ho klevet a ra ive, ha pa c’houlenner diganthan eur vad bennag evit ar c’horf pe ann ene, hirio koulz ha neuze en deuz galloud ha bolontez da zikour peb unan.
Pa lavarit beza kristen, c’hui zo gaouiad ma ne gredit ket stard ar virionez ma. Ha mar oc’h euz eur feiz beo e pe leac’h ema hoc’h oberou ? Ha c’hui o veza tost d’ann iliz parrez ne d’it nemeur a vech da velet Jezuz a jom enn tabernakl evidoc’h ! Ma n’oc'h euz ket a dro da zaludi aliez ar mignoun-ze abalamour ho ti a zo pell diouz he hini, kas a rit da vihana, bep er mare, ho sonj varzu ennhan ? Pa zeuit e kear, var ar pemdez, mont a rit da lavaret eur gomz bennag outhan, da c’houzout ha n’eo ket gual dilezet gant he grouadurien ? Ha da zul, e leac’h chom da goachenni enn tiez pe var ann dachenn, tremen a rit-hu muia ma c’hellit a amzer dirag ho Salver ?
Piou a raio heb ruzia eunn enklask a zoare var he zeveriou e kenver sakramant ann Aoter ? Ha mar deuz, dre c’hras Doue, unanou bennag direbech var gement-ze, daoust ha n’o deuz ket ezom da boania evelato evit digoll ann dismegansou great da Jezuz gant ar bec’herien hag ar gristenien lezireg ? Rak n’eo ket ar Iuzevien hebken o deuz hen goapeat, gual-gaset ha lakeat d’ar maro. Bemdez c’houlou, e kant ha kant leac’h euz ann douar, eleiz a dud badezet a ra ker guaz ha guasoc’h da Vab Doue. Dre vlasfemou, leoudouet, komsou, c’hoantegezou pe oberou dishonest, etc., her stagont adarre ouz ar groaz. Darn o deuz zoken ar galoun da renevezi torfet ann treitour Judas, o kommunia e stad a bec’hed marvel. Heb m’en defe great biskoaz kement all, eur guir gristen a gemero truez ouz He Zalver, o velet ar c’hlac’har a ra d’ezhan bugale ken dianaoudeg.
Mad, a hed ann eizved-ma e kavimp tro da laouenaat Kaloun Jezuz. Dioc’h noz pe diouz mintin, pa vezo savet azioc’h ann aoter, it hoc’h unan da zaoulina diraz-han gant feiz ha karantez ; pe da vihana kasit bemdez d’ar zalud, unan bennag euz tud ho ti.
Hirio ha disul, pa vezo douget e prosesion, mar tremen a dost d’ho kear, kempennit pep tra guella ma c’hellot, evit ober henor d’ezhan.
Ma ne zeu ket d’ho kichenn, baleit var he hent ha kasit ive ganehoc’h ho pugaligou ; d’ezho ha d’ehoc’hui, Jezuz a roi bennoz ha grasou ann env. Evel-se-bezet-great.